Мы гъэмахуэм фщIэнур дощIэ
«Мэшыкъуэ-2014» щIалэгъуалэ зэхыхьэм хэтыну гупыж зыщI Кавказ Ищхъэрэм щыщ ныбжьыщIэ жыджэрхэр, зэфIэкI зыбгъэдэлъхэр иджы етхуанэу Псыхуабэ къыщызэрагъэпэщыну форумым ирагъэблагъэ.
Кавказ Ищхъэрэ щIалэгъуалэ зэхуэсым хэтыну ныбжьыщIэхэм я щIэныгъэм хагъэхъуэну, IэщIагъэлI цIэрыIуэхэм я мастер-классхэм щIэсыну, IэнатIэ зэмылIэужьыгъуэхэм щылажьэ щIэныгъэлIхэм я чэнджэщ зэхахыну, къащхьэпэн дерсхэм едэIуэну IэмалыфI яIэнущ. КъищынэмыщIауэ, гукъинэж ящыхъун куэд щалъэгъунущ абы ныбжьыщIэхэм.
Псом нэхърэ нэхъыщхьэращи, щIалэгъуалэм ягъэхьэзыра лэжьыгъэхэм IэщIагъэлIхэр хэплъэнурэ щыщIагъэу иIэмрэ зэгъэзэхуэжыпхъэу къалъытэхэмрэ къагъэлъэгъуэнущ, чэнджэщ иратынущ. зи лэжьыгъэр нэхъыфIу къалъытэхэм сом мини 100-м щыщIэдзауэ мин 500-м нэблагъэ гранткIэ ныбжьыщIэхэм, IуэхущIапIэхэм — мелуаным нэблагъэкIэ зыщIагъэкъуэнущ.
«Мэшыкъуэ-2014» Кавказ Ищхъэрэ щIалэгъуалэ зэхыхьэм ухэтын папщIэ, машукфорум.рф сайтым зыщебгъэтхын хуейщ (Iэмал имыIэу проект уиIапхъэщ).
Мы Iуэхум теухуа хъыбар нэхъыбэ къэфщIэну фыхуеймэ, мы телефонымкIэ фыпсалъэ хъунущ (88662) 77-49-07 е КъБР-м ЕгъэджэныгъэмкIэ, щIэныгъэмрэ щIалэгъуалэ IуэхухэмкIэ и министерствэм ЩIалэгъуалэ политикэмкIэ и департаментым зыхуэвгъазэ хъунущ (Налшык, Лениным и уэрам, 57).
Бру Синэ.
